মধ্য কলকাতার বৌবাজার অঞ্চলে নানা পরিবারেই এখনও ঝুলন অনুষ্ঠিত হয়। কিন্তু ৬৩ ধীরেন ধর সরণির ‘শ্রীমন্ত ভিলা’র ঝুলন আশি বছর ধরে ব্যতিক্রমী। শ্রীমন্ত ভিলার প্রতিষ্ঠাতা ও পরিবারের আদিপুরুষ শ্রীমন্ত পণ্ডিতের পুত্র চন্দন পণ্ডিত শৈশবে বন্ধুদের উৎসাহে বাড়ির রকে পুতুল সাজিয়ে ঝুলন শুরু করেন, সেটা ১৯৩৫ সাল। বছর তিনেক পরে তিনি বিদ্যুৎচালিত যন্ত্রের সাহায্যে পর্দায় সূর্যোদয়, সূর্যাস্ত, চন্দ্রোদয় এবং রাতের আকাশে বিভিন্ন গ্রহনক্ষত্রের অবস্থান দেখালেন। প্রথম বছরেই এই উদ্যোগ এত জনপ্রিয়তা পায় যে এর পর থেকেই এটি ‘চাঁদ-সূর্য বাড়ির ঝুলন’ নামে পরিচিত হয়। আজও সেই একই যন্ত্রে একই দৃশ্য দেখানো হয়, দূর-দূরান্ত থেকেও মানুষ আসেন এই অভিনব দৃশ্য দেখতে। সঙ্গে থাকে পুতুলের মাধ্যমে রামায়ণ বা মহাভারতের একটি ঘটনার প্রদর্শন। এ বার সেই ঝুলন দেখা যাবে ২২-২৬ অগস্ট।